Document ID: 31982D0459

NEUVOSTON PÄÄTÖS,
tehty 24 päivänä kesäkuuta 1982,
ilman pilaantumista mittaavien verkostojen ja yksittäisten asemien keskinäisen tietojenvaihdon käyttöönottamisesta jäsenvaltioissa (82/459/ETY)
EUROOPAN YHTEISÖJEN NEUVOSTO,
jokaottaa huomioon Euroopan talousyhteisön perustamissopimuksen ja erityisesti sen 235 artiklan,
ottaa huomioon komission ehdotuksen,
ottaa huomioon Euroopan parlamentin lausunnon(1)
ottaa huomioon talous- ja sosiaalikomitean lausunnon(2)
sekä katsoo, että
Euroopan yhteisöjen ensimmäisessä ja toisessa toimintaohjelmassa ympäristöalan toimenpiteiksi(3) säädetään tietojenvaihtomenettelyn perustamisesta valvonta- ja tarkkailuverkostojen välillä,
tämä menettely on tarpeen pilaantumisen ja haittojen torjumiseksi, joka on yksi niistä yhteisön tavoitteista, jotka koskevat elämän laadun parantamista ja taloudellisten toimintojen sopusointuista kehitystä koko yhteisössä; perustamissopimuksessa ei ole määräyksiä tähän tarvittavista erityisistä toimivaltuuksista,
neuvosto otti päätöksellä 75/441/ETY(4) käyttöön yhteisen tietojenvaihtomenettelyn valvonta- ja tarkkailuverkostojen välillä rikkiyhdisteiden ja leijuman aiheuttamaan ilman pilaantumiseen liittyvien tietojen osalta; tämä menettely on toiminut muun muassa esitutkimuksena yhteisön erityistarpeet täyttävän järjestelmän valmistelussa,
esitutkimuksessa saatu kokemus mahdollistaa täydellisemmän, muita ilman epäpuhtauksia koskevien tietojen ja mittaustulosten vaihdon, jolla siten kannustetaan ja lisätään kehitystä mittausmenetelmien yhdenmukaistamiseksi,
komissio tutkii jäsenvaltioita kuullen kaikkien sen ehdottamien vertailuohjelmien tarpeen ja laajuuden; tällaiset ohjelmat voisivat koskea erilaisia laitteita, näytteenotto- ja analyysimenetelmiä sekä vertailumateriaaleja, joita käytetään yleisesti asianomaisiin epäpuhtauksiin, niin että eri asemien menetelmillä saatujen tulosten vertailukelpoisuutta voidaan lisätä,
yhtenäiset aikataulut tietojen keruussa ja tulosten yhtenäinen esitystapa helpottavat kustakin epäpuhtaudesta kirjattujen tasojen vertailua,
epäpuhtaustason mittaustulosten vaihto mahdollistaa sellaisten pitkäaikaisten suuntausten ja parannusten seuraamisen, jotka ovat seurausta nykyisestä ja tulevasta kansallisesta tai yhteisön lainsäädännöstä,
nämä tulokset antavat asian kannalta merkityksellisiä tietoja, joita voidaan käyttää sellaisten epidemiologisten tutkimuspaikkojen määritykseen, joiden on määrä lisätä tietoa ilman pilaantumisen haitallisista vaikutuksista ihmisen terveyteen,
epäpuhtauksien kulkeutuminen pitkiä matkoja edellyttää valvontaa paikallisella, kansallisella ja yhteisön tasolla sekä maailmanlaajuisella tasolla, ja
tietyt tiedot ja mittaustulokset viedään maailmanlaajuiseen ympäristöntarkkailujärjestelmään (GEMS), joka on osa Yhdistyneiden kansakuntien ympäristöohjelmaa,
ON TEHNYT TÄMÄN PÄÄTÖKSEN:
1 artikla
Otetaan käyttöön ilman pilaantumista mittaavien verkostojen ja yksittäisten asemien keskinäinen tietojen ja mittaustulosten vaihto, jäljempänä "keskinäinen vaihto". Sitä sovelletaan sellaisten asemien tuottamiin yksittäisiin mittaustuloksiin, jotka ovat toimineet tai joiden suunnitellaan toimivan jatkuvasti riittävän edustavan jakson ajan.
2 artikla
1. Tämä päätös koskee seuraavia epäpuhtauksia siinä määrin kuin niitä mitataan jäsenvaltioiden alueella olevilla asemilla:
a) rikkiyhdisteet mitattuna:
- rikkidioksidina tai
- vahvana happamuutena, ilmaistuna liitteessä I olevan 1 kohdan mukaisesti;
b) leijuma, ilmaistuna liitteessä I olevan 1 kohdan mukaisesti ja mitattuna:
- leijuman määränä tai
- savusumuna;
c) raskasmetallien leijumana, esimerkiksi lyijy, kadmium;
d) typpioksidit mitattuna:
- typpidioksidina (NO2) ja
- joko typen kokonaisoksideina (NOx)
- tai typpimonoksidina (NO);
e) hiilimonoksidi;
f) otsoni.
2. Ensimmäiset toimitettavat mittaustulokset koskevat:
- 1 kohdan a ja b alakohdassa tarkoitettuja epäpuhtauksia: 1 päivästä tammikuuta 1979 alkaen saadut mittaustulokset, jotta säilytetään jatkuvuus aikaisemmin kerättyihin tietoihin nähden,
- 1 kohdan c ja d alakohdassa tarkoitettuja epäpuhtauksia: 1 päivästä lokakuuta 1980 alkaen saadut mittaustulokset,
- 1 kohdan e ja f alakohdassa tarkoitettuja epäpuhtauksia: 1 päivästä lokakuuta 1982 alkaen saadut mittaustulokset.
3. Jäsenvaltiot voivat ottaa mukaan muita epäpuhtauksia komission kanssa käytyjen teknisten keskustelujen jälkeen.
3 artikla
Kunkin jäsenvaltion on nimettävä kansallinen järjestelijä ja ilmoitettava komissiolle sen henkilön tai toimielimen nimi, joka vastaa asemien valinnasta sekä asemiin ja epäpuhtauksiin liittyvien tietojen ja mittaustulosten keräämisestä ja lähettämisestä, sekä yhteistyöstä komission kanssa kaikissa tähän liittyvissä näkökohdissa. Kunkin jäsenvaltion päätöksen 75/441/ETY 4 artiklan 1 kohdan nojalla nimeämän henkilön tai toimielimen katsotaan olevan kansallinen järjestelijä, kunnes komissiolle toisin ilmoitetaan.
4 artikla
1. Päätöksessä 75/441/ETY säädettyyn tietojenvaihtomenettelyyn osallistuvat asemat sisällytetään keskinäiseen vaihtojärjestelmään. Jäsenvaltioiden on valittava käytettävissä olevista asemista ne, jotka voidaan liittää tähän järjestelmään, ja ilmoitettava komissiolle valinnastaan. Kunkin valitun aseman on edustettava mahdollisimman pitkälle kyseisen näytteenottopisteen ympärillä vallitsevia oloja asianomaisen epäpuhtauden osalta.
2. Asemia valittaessa etusija annetaan niille, jotka hyödyntävät useampaa kuin yhtä näytteenotto- tai analyysitekniikkaa tietyn epäpuhtauden mittaamisessa, jolloin niitä voidaan käyttää tarkoituksenmukaisten tekniikkojen ja niiden vertailukelpoisuuden arvioinnissa.
3. Valittujen asemien olisi mahdollisuuksien mukaan heijastettava eri kaupungistumis-, topografia- ja ilmastotyyppejä sekä kyseisten jäsenvaltioiden alueella vallitsevia eri epäpuhtaustasoja.
4. Kun päätöksen 75/441/ETY nojalla valittu asema on lopettanut tai lopettaa toimintansa, kyseisen jäsenvaltion on pyrittävä valitsemaan toinen sopiva asema ja antamaan siihen liittyvät tiedot vähintään kahden edeltävän vuoden ajalta, jos ne ovat saatavilla.
5. Kaikista tämän keskinäisen vaihtojärjestelmään liitetyistä asemista ja epäpuhtauksista, kaikista käytettyjen mittaustekniikkojen muutoksista ja kaikista muista asian kannalta merkityksellisistä muutoksista on ilmoitettava komissiolle liitteessä II esitetyllä kuvauslomakkeella.
5 artikla
1. Mittaustulokset kunkin epäpuhtauden osalta ilmoitetaan liitteen I mukaisesti ja ne toimitetaan komissiolle määrätyssä ja ennalta sovitussa muodossa mahdollisimman nopeasti ja viimeistään kuuden kuukauden kuluessa vuosittaisen mittausjakson päättymisestä.
2. Komissio tallentaa kaikki jäsenvaltioiden saamat tiedot ja mittaustulokset tietokonetiedostoon ja valmistelee pyynnöstä kyseisen jäsenvaltion käyttöön taulukkomuotoisia esityksiä.
3. Tiedot siirretään tavallisesti magneettinauhalla, jonka mukana on nauhan tietolipuke, joka sisältää nauhan tiheyden, koodin, nauhan nimikkeet, alkunimiöt, loppunimiöt ja muutamia tietojaksoja. Tässä tapauksessa komission tietokonetiedostoihin viedyn tiedon katsotaan olevan paikkansapitävää.
Tietoja, jotka on toimitettu lomakkeilla ja sen jälkeen viety tietokonetiedostoihin, pidetään väliaikaisina, kunnes kyseinen jäsenvaltio vahvistaa komissiolle, että nämä tiedot pitävät paikkansa.
6 artikla
1. Jäsenvaltioiden on pyrittävä:
- ilmoittamaan komissiolle tiedossa olevista ohjelmista tai tutkimuksista, jotka ovat suunnitteilla tai joita toteutetaan niiden alueella ja jotka koskevat välineiden, mitötausmenetelmien tai vertailumateriaalien keskinäistä vertailua,
- toimittamaan komissiolle riittävästi tällaisiin ohjelmiin tai tutkimuksiin liittyviä asianmukaisia kertomuksia,
- ehdottamaan tarvittaessa vertailuohjelmiin osallistumista sellaisille laboratorioille, joilla on tarvittava kokemus tai tarvittavat välineet.
Komissio jakaa näitä tietoja kaikille jäsenvaltioille.
2. Komissio tutkii edellä 1 kohdassa tarkoitettujen tietojen ja muiden asian kannalta merkityksellisten tietojen perusteella jäsenvaltioita kuullen sen ehdottamien vertailuohjelmien tarpeen ja laajuuden. Tällaiset ohjelmat, jotka on suunniteltu tietojen vertailukelpoisuuden parantamista varten, saattavat tarvittaessa koskea laitteita ja näytteenotto- ja analyysimenetelmiä sekä vertailumateriaaleja, joita käytetään asianomaisten epäpuhtauksien mittauksiin.
7 artikla
Komissio valmistelee vuosittaisia kertomuksia tämän keskinäisen vaihdon toiminnasta sellaisella tarkoituksenmukaisella tavalla, joka on määritelty kansallisia järjestelijöitä kuullen, tässä päätöksessä tarkoitettujen tietojen ja muiden asian kannalta merkityksellisten tietojen perusteella. Komissio jakaa nämä kertomukset jäsenvaltioille ja julkaisee ne sen jälkeen.
8 artikla
Kumotaan päätös 75/441/ETY 1 päivästä lokakuuta 1982 alkaen.
9 artikla
Tätä päätöstä sovelletaan 1 päivästä lokakuuta 1982.
Sitä lakataan soveltamasta seitsemän vuoden kuluttua sen tiedoksiantamisesta, jollei neuvosto komission ehdotuksesta toisin päätä.
10 artikla
Tämä päätös on osoitettu kaikille jäsenvaltioille.
Tehty Luxemburgissa 24 päivänä kesäkuuta 1982.

Labels: 12
20